Ekselencijo,

poštovani biskupe Košiću, i vaše ekselencije veleposlanici suverenog Malteškog reda Džeba i grofe Salm, poštovani gospodine generalni Vikare Msgr. Perčiću i prezbiteri Varaždinske biskupije. Poštovani gospodine dožupane Paljak, poštovani načelnici općine Petrijanec g. Posavec i općine Cestica g. Korotaju, poštovani predstavnici romske zajednice Gornjeg i Donjeg Vratna g. Edo Oršoš i g. Mladen Ignac, draga braćo i sestre pri hrvatskom Malteškom redu, poštovane dame i gospodo.

Okupili smo se danas kako bismo zahvalili prvenstveno našem Stvoritelju. Njemu dugujemo najveću zahvalnost koju smo iskazali zajedno slaveći euharistiju. Bog nam je podario naše živote i spojio nas kako bismo zajedno mogli činiti dobra djela. Dobro djelo koje ovdje nastojimo učiniti, namijenjeno je poboljšanju života najmlađih u ovoj zajednici. Bila je potrebna suradnja mnogih ljudi kako bismo omogućili sve ovo. Mnogi su uložili puno svoga truda u ovaj zajednički projekt. Srdačno zahvaljujem sisačkom biskupu mons. Vladi Košiću na dolasku koji je tu, u Petrijancu, kod kuće. Zahvaljujemo svim donatorima koji su donirali značajna sredstva za izgradnju ovog pastoralno-misijskog Centra. Nažalost, nisu svi donatori danas s nama, ali svi su jako dobro upoznati s onim što smo izgradili, i s našim namjerama da pomognemo romskoj zajednici u ovome dijelu Hrvatske odnosno Varaždinske županije i biskupije. Velike donacije koje su darovane Malteškom redu za ovu svrhu skoro isključivo su zasluga veleposlanika grofa Franza Salma koji je ovdje danas s nama.

Dragi Franz,

obvezao si se da ćeš pomagati romski narod u istočnoj Europi. Potaknuo si časni i drevni Suvereni malteški red da sudjeluje u ovom pothvatu. Prikupio si nevjerojatnu svotu od nekoliko milijuna eura dobročinstvom svojih prijatelja i poklonika u mnogim europskim zemljama. U samo nekoliko godina, potaknuo si izgradnju osamnaest (18) ovakvih, sličnih centara diljem cijele jugoistoče Europe. A danas otvaramo već devetnaesti takav centar. Bivše komunističke zemlje nisu plodno tlo za realizaciju ovakvih projekata. Iz vlastitog iskustva znamo kako su, generalno na nacionalnom nivou u Hrvatskoj, birokracija i političko razmišljanje češće prepreka realizaciji karitativnih projekata, nažalost. Čak ni ti, dragi Franz, ne bi mogao ovdje uspjeti u svom naumu bez potpore, dobre volje i naklonosti lokalnih vlasti. Ovim putem zahvaljujem svima, no, želio bih posebno izdvojiti načelnika Mirka Korotaja koji je preuzeo vodeću ulogu u ostvarenju ovog jedinstvenog projekta u Hrvatskoj. Ovaj projekt je udruženi pothvat našeg Malteškog reda i Varaždinske biskupije. Iako na papiru izgleda posve prirodno, u stvarnosti ne bi funkcionirao bez individualne predanosti pojedinaca. Prvenstveno želim zahvaliti biskupu u miru, mons. Josipu Mrzljaku, koji nas je podržavao od prvog dana. Smjene u biskupiji mogu sve promijeniti i zaustaviti neke stvari na duže vrijeme, stoga smo bili vrlo zabrinuti kada je projekt prolongiran nakon njegovog umirovljenja. No, nije bilo razloga za brigu. Ne samo da nas je njegov nasljednik, biskup Bože, podupro i potaknuo na daljnji rad, nego nam je dao nove ideje i otvorio vidikekoji su nam omogućili brzo postizanje dogovora o dugoročnim planovima ovog zajedničkog pothvata. Sve što je ovdje isplanirano i kasnije izgrađeno proizvod je vještina, znanja i entuzijazma prečasnog dr. Marija Kopjara koji je osmislio do u detalje idejni nacrt Centra i kapelice, i učinio naš projekt tako jedinstvenim i posebnim. Dragi Mario, ovdje ste izgradili pravi spomenik, a mi ćemo ga koristiti za VELIKO DOBRO i ispuniti ga životom i blagoslovom. Zahvaljujem se projektantu g. Čedi Pavlecu i izvođaču radova i njegovom timu gospodinu Ivanu Rodešu za izvrstan posao. Također i g. Ivici Rukelju vlasniku tvrtke Edition iz Petrijanca koji je s kolegom g. Mihaelom Gregurašem opremio unutarnje prostorije Centra i kapelice kako bi bile idealno mjesto boravka za djecu, mlade i njihove roditelje, naše buduće korisnike u ovome Centru. Nije maleni podvig sagraditi kapelu i Centar i posvetiti ih svetom Ivanu Krstitelju, zaštitniku nekoć slavnog i moćnog reda vitezova ivanovaca, takozvanih hospitalaca. Osnovani su prije više od 900 (devetsto) godina u Jeruzalemu s ciljem da štite vjeru i pomažu drugima. Red svetog Ivana raširio se diljem Svete zemlje i cijele Europe sa svojim kapelama, hospicijima i tvrđavama. Hrvatska i varaždinsko područje nisu bili iznimka. Mnoga mjesta nazvana po svetom Ivanu izrasla su iz domena našeg reda. Kao primjer, ovdje na horizontu se ocrtavaju obrisi planine Ivanščice. Godine 1526. (tisuću petsto dvadeset i šeste), zajedno s većinom uglednika Hrvatsko-Ugarskog Kraljevstva, hrvatski vitezovi svetog Ivana iščeznuli su u velikoj bitci na Mohačkom polju. Zajedno s njima iščeznule su i sve njihove djelatnosti. Osmanlijsko osvajanje čitave srednje Europe jedva je zaustavljeno 3 (tri) godine kasnije pred samim vratima Beča. Beč je junački i uspješno obranio grof Niklas Salm, predak našeg dobročinitelja, veleposlanika grofa Franza Salma. Zahvaljujući njima, i zahvaljujući Vašoj pomoći i podršci, danas smo nakon skoro 500 (petsto) godina blagoslovili prvu novu kapelu časnog reda svetog Ivana Krstitelja.

A sada, neki bi se ljudi mogli zapitati zašto se obnavljanje prisutnosti ovog nekada slavnog i veličanstvenog aristokratskog reda u Hrvatskoj događa baš u romskom naselju Gornje i Donje Vratno? Postoje dva razloga.

1. Prvi razlog jest da se ovakav karitativni projekt točno uklapa u naše djelovanje. Posebna misija časnih vitezova oduvijek je bila pomoći ljudima koji su ZANEMARENI, ODBAĆENI i ne uklapaju se u sliku cjelovitoga društva. Prije 900 (devetsto) godina to su bili bolesni i umirući ljudi. Danas, smatramo da je mnogim romskim obiteljima u jugoistočnoj Europi potrebna naša podrška kako bismo njihovoj djeci otvorili sve mogućnosti modernoga društva u 21. stoljeću (dvadeseti prvom), ali prije svega i vrata naše zajedničke vjere u Boga koji ljubi svakog čovjeka – svoje najvrednije stvorenje od svih.
2. Drugi razlog zbog kojeg smo danas ovdje i zašto je sve ovo izgrađeno, jest to da nas je prije 4 godine Vaša vjeroučiteljica Kristina Čačić uvjerila da je upravo Vaše selo najbolje za ostvarenje ovakvog jedinstvenog projekta u Hrvatskoj. I zato kada mi odemo, Kristina ostaje s Vama i uz Vas kao misionarka nade i strpljive ljubavi, a sve u ime Gospodina našega Isusa Krista. Kristina će, uz Božju pomoć, koliko je to ljudski moguće, BITI S VAMA, u svim prilikama života. Molimo Vas, prihvatite ju kao svoju i neka kod Vas pronađe drugi dom. Zato moja posljednja zahvala za sve ide Kristini. Ovom Centru Svetog Ivana Krstitelja želim dugo godina uspješnog i blagoslovljenog posla. HVALA I ŽIVJELI!